Urlaab

Ma ware schunn in Kenia unn aach in San Tropee

no Östereich ins Ungarland do fahre ma in Spee.

Jetz kumme ma grad aus Petersbursch das iss de neischde Hitt

gebbts ebbes Neies uff em Urlaabsmarkt das holle ma gleich midd.

Es Kondo dass iss iwazoh das uns die Bonk schunn nix me gebbd

das Geld fa no Sankt Petersbursch honn ma da Oma abgeknebbt.

Loss koschde doch grad wers bezahlt mir fahre in die Welt

honn mir do no aachs gonze Johr nie mee e Penning Geld.

Mir kenne zwar de Schwarzwald nidd unn nidd es Sauerlond

doch uff Mallorca dort om Ballamonn sinn ma seer wohl bekonnt.

Aach nägschdes Johr das glab ich schunn sinn ma widda debei

es wääs kenna noch wos Geld herkummt doch ma wolle in die Türkei.

Dort spielt die Mamme widda mol die Dame donn vunn Welt

laaft rum dort wie die Gräfin Rotz unn hadd kenn Penning Geld.

Mir duun aach was fas Immitsch noch vom deutschen Lebemann

de Baabe liet was er vadient wie ma nur liee kann.

Mir genn dort oon unn drohn dort uff das alle no uns schaue

unn naachts do gedd mei Bruda donn oft midd ma leere Flasche klaue.

De Katzejomma der kummt donn erscht wemma kumme hemm

wenn Strom unn Gas sinn abgesperrt do grischde donn die Flemm.

Uff da Mewele gläbt de Guggug druff doch das macht uns nix aus

die Reisewut hadd uns gepackt mir misse äänfach raus.

Mei Schweschda das iss achzehn jetzt unn wirklich rischdich gamma

damit ma nägscht Johr widda fahre kinne gedd es jetzt uff de Hamma.

Ich sien uns schunn im Flischa hugge unn ma singe unsa Lied

mir fahre furt was koscht die Welt ma bezahle halt kenn Miet.

Wie sinn die Mensche doch so dumm die wo hugge nur dehemm

mir honn kenn Depresjone nie unn grien aach nidd die Flemm.

Reiner Thielen